Diari Oficial de la Generalitat Valenciana


Sumari del DOGV 9628, del 29-06-2023 (2023/7245)

ORDRE 17/2023, de 23 de juny, de 2023, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores de les ajudes compensatòries pels costos de prevenció, control i erradicació de la salmonel·losi en l'avicultura a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9628

Data del DOGV
:   29-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7245


Data del document
:   23-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * avicultura
    * legislació

ORDRE 17/2023, de 23 de juny, de 2023, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores de les ajudes compensatòries pels costos de prevenció, control i erradicació de la salmonel·losi en l'avicultura a la Comunitat Valenciana. [2023/7245]  
ÍNDEX  
Preàmbul  
Article 1. Objecte de l'ajuda  
Article 2. Persones beneficiàries  
Article 3. Despeses subvencionables  
Article 4. Convocatòria d'ajudes  
Article 5. Procediment de concessió i criteris de preferència  
Article 6. Sol·licituds  
Article 7. Tramitació i resolució de les ajudes  
Article 8. Realització de la inversió, procediment de control i pagament de l'ajuda  
Article 9. Compatibilitat i quantia de les ajudes  
Article 10. Reintegrament de quantitats indegudament percebudes  
Article 11. Revisió  
Article 12. Procediment de control  
Article 13. Transparència  
Article 14. Protecció de dades de caràcter personal  
Disposició addicional primera. No-incidència pressupostària  
Disposició addicional segona. Delegació  
Disposició derogatòria única. Derogació de normativa anterior  
Disposició final primera. Disposició d'aplicació i desenvolupament.  
Disposició final segona. Vigència de l'ordre  
Disposició final tercera. Manuals de procediment  
Disposició final quarta. Eficàcia  
  
  
Preàmbul  
  
I. La producció ramadera ha de realitzar-se en condicions que garantisquen la salut pública, de manera que els productes obtinguts no menyscaben en cap cas la salut del consumidor final, i s'evite a més l'extensió de malalties específiques del bestiar, per a protegir, per tant, els interessos dels ramaders i els del consumidor. El sector avícola, per les característiques específiques del producte que posa en el mercat, mereix una especial atenció des del punt de vista sanitari, d'acord amb la normativa nacional i europea relativa al control de malalties, en particular de les zoonosis.  
II. La normativa comunitària sobre ajudes estatals al sector agrari accepta el pagament d'ajudes als ramaders amb la finalitat de compensar els costos de prevenció, control i erradicació de malalties animals quan s'emmarquen en un programa destinat a previndre, controlar o erradicar una malaltia, com és el cas, i més tenint en compte que la salmonel·losi és una malaltia especialment preocupant pel seu caràcter zoonòtic.  
El Ministeri d'Agricultura, Pesca i Alimentació va publicar el Reial decret 1260/2005, de 21 d'octubre, pel qual s'estableix la normativa bàsica de les ajudes estatals al sacrifici en escorxador de gallines ponedores afectades o sospitoses de salmonel·losis d'importància per a la salut pública, però la seua aplicació en la Comunitat Valenciana ha sigut difícil per les especials mesures i precaucions a què es veuen subjectes els escorxadors que participen en aquest tipus de sacrificis, per la qual cosa en molts casos se sacrifiquen els ocells en la mateixa explotació.  
III. Mantindre un adequat control de la salmonel·losi aviària en les explotacions avícoles comporta una inversió considerable per part dels ramaders i que ha de perdurar en el temps per a evitar de manera eficaç contagis a la població humana. En aquesta situació, s'ha considerat necessari establir unes ajudes de caràcter compensatori pels costos de prevenció i erradicació de salmonel·losi en avicultura, mitjançant la prestació de serveis subvencionats, dirigida a aquelles associacions o entitats que desenvolupen la seua activitat en el sector avícola de la Comunitat Valenciana, i que presten serveis als titulars de les explotacions.  
IV. Aquestes ajudes s'ajusten al que es disposa en el capítol III, secció 1, article 26 del Reglament (UE) 2022/2472, de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea (DO L 327, de 21.12.2022).  
  
Aquesta ajuda s'emmarca en els programes sanitaris de vigilància, control i erradicació de malalties en general i en particular en els programes nacionals per al control de la salmonel·la en ramats de reproductores, ponedores i pollastres d'engreixament de l'espècie Gallus gallus, així com en els ramats de titots. La salmonel·losi està inclosa en l'annex II del Reglament (UE) 2016/429 del Parlament i del Consell, relatiu a malalties transmissibles dels animals i pel qual es modifiquen o es deroguen alguns actes en matèria de sanitat animal.  
  
Aquesta ordre deroga i substitueix l'Ordre 8/2020, de 8 d'abril, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen ajudes compensatòries pels costos de prevenció i erradicació de salmonel·losi en avicultura.  
V. Les esmentades actuacions objecte d'aquesta ajuda s'inclouen en l'objectiu estratègic 3: ajudes generals a la ramaderia, línia d'actuació S3081, del programa pressupostari 714.80 del Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica i els seus organismes públics, per al període 2021-2023, aprovat per la Resolució de 16 de juny de 2021, de la consellera d'Agricultura, Desenvolupament Rural, Emergència Climàtica i Transició Ecològica.  
En la tramitació d'aquesta norma s'han respectat els principis de necessitat, eficàcia, proporcionalitat, seguretat jurídica, transparència i eficiència previstos en l'article 129.1 de la Llei 39/2015, d'1 d'octubre, del procediment administratiu comú de les administracions públiques.  
  
Atesa l'adequació dels principis de necessitat i eficàcia, aquesta normativa està justificada per una raó d'interés general i pretén ser l'instrument per a executar els objectius a perseguir, que són garantir la prevenció i l'erradicació de la salmonel·losi per a la salut pública en les explotacions avícoles de la Comunitat Valenciana. Cal tindre en compte, a més, els elevats costos de producció que suposen el manteniment de les explotacions ramaderes i la importància del sector en el desenvolupament econòmic valencià.  
En virtut del principi de proporcionalitat, aquesta norma pretén atendre la necessitat d'establir l'aprovació d'unes bases reguladores d'aquestes ajudes en règim de concurrència competitiva, dirigides a les explotacions ramaderes que tinguen la condició de pimes agràries, si compleixen les condicions previstes en aquesta ordre sense que existisquen altres mesures menys restrictives.  
El principi de seguretat jurídica exigeix que la normativa s'exercisca de manera coherent amb la resta de l'ordenament jurídic, per a generar un marc normatiu estable i predictible. Aquesta normativa s'emmarca adequadament en aquest principi, ja que respon al repartiment competencial establit en el nostre règim nacional i autonòmic així com en la normativa europea, establint-se mitjançant Decret 105/2019, de 5 de juliol, del Consell, que l'exercici de la potestat reglamentària en matèria de ramaderia correspon a la consellera d'Agricultura, Desenvolupament Rural, Emergència Climàtica i Transició Ecològica. En la tramitació de la present ordre de bases consten els informes favorables dels òrgans de control i supervisió que garanteixen la seguretat jurídica de la norma.  
VI. En aplicació del principi de transparència, en el procés d'elaboració d'aquesta normativa s'han seguit els procediments establits de transparència i accés a la informació pública de la ciutadania i s'han realitzat els tràmits d'audiència pública i informació en els termes establits en l'article 133 de la Llei 39/2015, d'1 d'octubre, del procediment administratiu comú de les administracions públiques. En el preàmbul de la norma, es reflecteixen de manera clara tant els objectius com la seua justificació i en les seues bases la publicació de les convocatòries i la seua resolució.  
En aplicació del principi d'eficiència, en aquest text s'ha tingut en consideració com a principal objectiu la reducció de les càrregues administratives que l'aplicació d'aquesta norma porta implícita. Referent a això, interessa destacar el següent: atés el caràcter de persones jurídiques de les entitats beneficiàries d'aquestes subvencions, i en aplicació del que s'estableix en l'apartat 2 de l'article 14 de la Llei 39/2015, d'1 d'octubre, del procediment administratiu comú de les administracions públiques, s'estableix la tramitació electrònica del procediment facilitant-se així el procés de presentació de sol·licituds, notificacions i esmenes entre altres tràmits.  
VII. Tenint en compte el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, l'exercici de la potestat reglamentària en matèria de ramaderia correspon a la consellera d'Agricultura, Desenvolupament Rural, Emergència Climàtica i Transició Ecològica.  
  
Per tot el que s'ha exposat i en virtut de les facultats que em confereixen l'article 28.e de la Llei 5/1983, de 30 de desembre, del Consell, i l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, vistos els informes preceptius emesos, l'informe de l'Advocacia de la Generalitat, havent-se efectuat el tràmit d'audiència, i a proposta de la direcció general competent en matèria de ramaderia,  
  
  
ORDENE  
  
Article 1. Objecte de l'ajuda  
1. Aquesta ordre té per objecte establir les bases reguladores de les ajudes compensatòries en el sector avícola de la Comunitat Valenciana, pels costos de prevenció, control i erradicació de determinats serotips de salmonel·la d'importància per a la salut pública, tal com es defineixen en la normativa estatal i comunitària, en el marc dels següents programes nacionals:  
a) Programa nacional de la vigilància, control i erradicació de determinats serotips de salmonel·la en ramats de gallines reproductores de l'espècie Gallus gallus.  
b) Programa nacional de la vigilància i control de determinats serotips de salmonel·la en gallines ponedores de l'espècie Gallus gallus.  
c) Programa nacional de la vigilància de determinats serotips de salmonel·la en pollastres de carn, pollastres d'engreix, de l'espècie Gallus gallus.  
d) Programa nacional de la vigilància de determinats serotips de salmonel·la en titots.  
2. Els esmentats programes nacionals estan aprovats per la Comissió de la Unió Europea mitjançant la corresponent decisió i posterior publicació, a través de la pàgina web del Ministeri d'Agricultura, Pesca i Alimentació per a públic coneixement.  
  
Article 2. Persones beneficiàries. Requisits  
1. Podran ser sol·licitants d'aquestes ajudes les associacions o agrupació de productors que desenvolupen la seua activitat en el sector avícola de la Comunitat Valenciana, i que presten serveis de controls sanitaris i mesures de prevenció contra la salmonel·losi d'importància per a la salut pública, així com sacrifici i destrucció d'animals afectats a les explotacions ramaderes d'avicultura de la Comunitat Valenciana que tinguen la condició de pimes segons els criteris establits en l'annex I del Reglament (UE) 2022/2472 de la Comissió, de 14 de desembre de 2022, si compleixen les condicions previstes en aquesta ordre.  
2. L'ajuda ha de traslladar-se a les explotacions avícoles beneficiàries finals de les ajudes previstes en aquesta ordre, d'acord amb el paràgraf anterior, a través dels serveis subvencionats o activitat prestada per l'associació o agrupació. L'ajuda s'abonarà a les associacions o agrupació de productors a la qual pertanguen aquestes explotacions avícoles.  
  
3. No podrà concedir-se l'ajuda quan s'establisca que la malaltia va ser causada deliberadament o per negligència de la persona beneficiaria final.  
4. Les persones beneficiàries finals estan obligades a complir el que es disposa en la normativa matèria de mesures contra la salmonel·la i en els programes nacionals del Ministeri d'Agricultura, Pesca i alimentació i autonòmics respectius, el pla anual zoosanitari autonòmic en vigor, així com en la normativa general i especifica en matèria de benestar i sanitat animal en les explotacions ramaderes. Les explotacions avícoles beneficiàries finals han d'estar inscrites en el Registre d'explotacions ramaderes de la Comunitat Valenciana en actiu i d'acord amb el cens que figure en el REGA en la data de finalització del termini de presentació de la sol·licitud.  
  
5. No es podran fer pagaments individuals per les ajudes, en el marc del Reglament (UE) 2022/2472 de la Comissió, de 14 de desembre de 2022, a empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda, concedida pel mateix estat membre, il·legal i incompatible amb el mercat interior.  
6. Compliment de normativa en matèria d'integració laboral de persones amb discapacitat, segons el Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
7. Compliment de la Llei orgànica 3/2007, de 22 de març, per a la igualtat efectiva de dones i homes, i de la Llei 9/2003, de 2 d'abril, per a la igualtat entre dones i homes a la Comunitat Valenciana.  
  
  
Article 3. Despeses subvencionables  
1. Tindran la consideració de despeses subvencionables els serveis que l'associació o agrupació de productors presten, des del 16 d'octubre de l'any anterior de l'exercici pressupostari en qüestió fins al 15 d'octubre de cada exercici pressupostari per al qual haja sigut concedida la subvenció i que queden englobats en els serveis inclosos en els següents grups de despeses:  
a) Grup A. Autocontrols i mesures de bioseguretat:  
1r. Controls sanitaris derivats dels autocontrols efectuats en compliment dels diferents programes nacionals, aquests inclouran el material per a la presa de mostres i les proves de laboratori de detecció de la malaltia.  
2n. Despeses de sacrifici o destrucció d'animals positius a salmonel·la zoonòtica de reproductores o ponedores, en el cas de no poder acollir-se a les ajudes previstes en l'Ordre 10/2011, de 24 de març, de la Conselleria d'Agricultura, Pesca i Alimentació, per la qual s'apliquen els barems d'indemnització per sacrifici obligatori d'animals sospitosos o malalts o amb risc de ser afectats com a mesura provisional, com a mesura emparada en la declaració oficial d'una malaltia o formant part de les campanyes de control o erradicació de malalties a la Comunitat Valenciana.  
3r. Neteja, desinfecció, desinsectació i desratització de les instal·lacions i utillatge, mitjançant la utilització de productes autoritzats i mètodes adequats o el servei realitzat per tercers de neteja i desinfecció en cas de focus, fins a assegurar l'absència de salmonel·la acreditada mitjançant analítiques.  
b) Grup B. Compra i administració de vacunes de determinats serotips de salmonel·la:  
1r. Compra i administració de vacuna destinades a la vacunació de les futures ponedores en explotacions de cria de la Comunitat Valenciana.  
2n. Compra i administració de vacunes destinades a la vacunació de futures reproductores en explotacions de cria de la Comunitat Valenciana.  
3r. Compra i administració de vacunes destinades a la vacunació de ponedores o reproductores en explotacions de posta de la Comunitat Valenciana.  
En el cas d'adquisició de futures ponedores o reproductores vacunades destinades a explotacions avícoles de la Comunitat Valenciana s'entendran com a despeses subvencionables aquelles despeses derivades de la vacunació d'aquestes, segons el pla vacunal establit.  
2. Els costos subvencionables disposats en aquesta ordre s'enquadren en el capítol III secció 1, article 26 del Reglament (UE) 2022/2472, de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea, en la qual es detallen els possibles costos subvencionables a través de l'ajuda en concepte d'actuacions de prevenció, control i erradicació de les malalties animals.  
3. Se subvencionaran només les vacunes administrades que disposen de la prèvia autorització de comercialització de l'Agència Espanyola de Medicaments i Productes sanitaris o per la Comissió Europea de conformitat amb el Reglament (CE) núm. 726/2004 del Parlament i Consell.  
4. A l'efecte del càlcul de la intensitat d'ajuda i dels costos subvencionables, totes les xifres emprades s'entendran abans de qualsevol deducció fiscal o d'altres càrregues. Els costos subvencionables seran avalats per proves documentals clares, específiques i actualitzades. L'impost sobre el valor afegit (IVA) no serà subvencionable, excepte quan no siga recuperable segons la legislació nacional en matèria d'IVA.  
  
  
Article 4. Convocatòria d'ajudes  
Les convocatòries es publicaran per resolució de la persona titular de la direcció general competent en matèria de ramaderia en el Diari Oficial de la Generalitat Valenciana, i en aquestes s'establiran el termini de presentació de sol·licituds i el de justificació per part de la persona beneficiària, els imports globals màxims que es determinen per a cada anualitat d'acord amb les disponibilitats pressupostàries, de manera diferenciada per a cadascun dels grups de despeses subvencionables, així com el percentatge de transvasament entre aquests i la resta d'informació relativa a la manera de presentar la sol·licitud, la documentació requerida en el procediment i l'adreça oportuna de les seus electròniques de la Generalitat.  
Les convocatòries hauran de ser comunicades a la Comissió d'acord amb el que s'indica en l'article 11.1 del Reglament (UE) 2022/2472 de la Comissió, de 14 de desembre de 2022.  
  
Article 5. Procediment de concessió i criteris de preferència  
1. D'acord amb el que es disposa en l'article 22.1 de la Llei 38/2003, de 17 de novembre, general de subvencions, atés el caràcter singular de les ajudes regulades en aquesta ordre, i les raons concurrents d'interés públic, les ajudes es concediran en règim de concurrència competitiva.  
  
2. Si el conjunt d'ajudes sol·licitades supera els fons disponibles, s'ordenaran les sol·licituds segons el nombre d'animals afectats pel programa, i s'atendran en primer lloc les sol·licituds a les quals afecte un nombre més gran d'unitats ramaderes majors d'animals de l'espècie Gallus gallus i Meleagris gallopavo conforme a les equivalències del Reial decret 637/2021, de 27 de juliol, pel qual s'estableixen normes bàsiques de les granges avícoles. Per a aplicar aquest criteri es tindrà en compte la suma dels animals de totes dues espècies. En cas d'empat en la puntuació final obtinguda pels sol·licitants, tindran preferència aquelles agrupacions o associacions que amb anterioritat a la publicació de la norma per la qual es regulen les ajudes o subvencions ocupen un percentatge més elevat de treballadors amb discapacitat en relació amb les seues respectives plantilles, o bé que es comprometen a contractar un percentatge més gran de treballadors amb discapacitat durant l'àmbit temporal de l'ajuda. En cas de persistir l'empat, es tindrà en compte la data i l'hora d'entrada de la sol·licitud.  
  
Article 6. Sol·licituds  
1. Les persones interessades que reunisquen els requisits previstos per a ser beneficiàries de les ajudes presentaran les sol·licituds a través del model normalitzat que es publicarà en la seu electrònica de la Generalitat, en el termini i la forma que es determine en la corresponent convocatòria.  
2. Atés que els sol·licitants són persones jurídiques i conforme a l'article 14.2 de la Llei 39/2015, d'1 d'octubre, del procediment administratiu comú de les administracions públiques, estan obligades a relacionar-se amb l'administració a través de mitjans electrònics, la presentació de les sol·licituds haurà de realitzar-se electrònicament a través de la seu electrònica de la Generalitat.  
3. Mitjançant la presentació de la sol·licitud, la persona sol·licitant manifesta sota la seua responsabilitat que totes les dades que s'hi indiquen i en la documentació que s'adjunta són verídiques i que es troba en possessió de la documentació que així ho acredita, i queda a la disposició de la Generalitat per a la comprovació, control i inspecció posterior que s'estimen oportuns.  
4. La sol·licitud s'acompanyarà de la següent documentació, que s'ha de presentar amb independència del grup d'ajuda que es pretenga sol·licitar:  
a) Acreditació de la identitat de la persona sol·licitant i, si és el cas, del seu representant legal.  
b) Acreditació d'estar al corrent de les obligacions tributàries, estatals i autonòmiques, i amb la Seguretat Social.  
c) Relació d'explotacions ramaderes incloses en la sol·licitud d'ajuda, amb indicació del codi REGA, dades del titular i cens de les explotacions.  
d) Una memòria del pla de serveis a realitzar que incloga una valoració econòmica detallada del cost dels serveis que les associacions o entitats sol·licitants de l'ajuda prestaran a les explotacions avícoles, conforme al seu cens. A aquest efecte, segons l'article 31.3 de la Llei 38/2003, general de subvencions, quan l'import de la despesa subvencionable iguale o supere la quantia de 15.000 euros en el supòsit de subministraments o prestació de serveis, tal com estableix l'article 118 de la Llei 9/2017, de 8 de novembre, de contractes del sector públic, la persona beneficiària haurà de sol·licitar com a mínim tres ofertes de diferents proveïdors, que no podran superar al valor del mercat, amb caràcter previ a la prestació del servei o al lliurament del subministrament, llevat que per les seues especials característiques no hi haja en el mercat suficient nombre d'entitats que els realitzen, presten o subministren, o llevat que la despesa s'haja realitzat amb anterioritat a la subvenció. L'elecció de les ofertes presentades, que hauran d'aportar-se en la justificació, o, si és el cas, en la sol·licitud de subvenció, es realitzarà conforme a criteris d'eficiència i economia, havent de justificar-se expressament en una memòria l'elecció quan no recaiga en la proposta econòmica més avantatjosa.  
e) Imprés d'alta de manteniment de tercers de la Generalitat Valenciana acompanyat del certificat de l'entitat bancària de la titularitat del compte en el qual han d'efectuar-se els pagaments, només en el cas d'altes, baixes o modificacions de les dades que consten en el sistema d'informació comptable de la Generalitat.  
5. L'acreditació de la documentació relacionada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
6. Quan l'administració actuant consulte o sol·licite dades o documents en l'àmbit dels fins de la convocatòria que estiguen en poder seu o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'identitat de la persona sol·licitant o, si és el cas, del seu representant legal i d'estar al corrent dels pagaments amb la tresoreria de la Seguretat Social, així com altres dades que consten en el Registre d'explotacions ramaderes (REGA). No obstant això, si la persona interessada vol oposar-s'hi, és imprescindible que indique la informació concreta de la consulta a què s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre; en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
7. Les persones sol·licitants hauran de subscriure les següents declaracions responsables, segons corresponga:  
a) No estar incurses en cap de les prohibicions per a obtindre la condició de beneficiàries establides en l'article 13 de la Llei 38/2003, general de subvencions.  
b) Declaració del compliment de la normativa d'integració laboral de persones amb discapacitat o, si és el cas, l'exempció de l'esmentada obligació, segons estableix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
c) No pertànyer a la categoria d'empreses en crisis, d'acord amb la definició de l'article 2.14 del Reglament (UE) núm. 702/2014, excepte les excepcions que estableix l'article 1.6 del Reglament (UE) núm.  
  
d) Que les beneficiàries finals són pimes agràries i no estan incurses en els supòsits d'exclusió previstos en l'article 1 del Reglament (UE) núm. 702/2014.  
e) Compromís que les actuacions que es desenvolupen en aquest pla estaran subjectes als principis d'igualtat efectiva i equitat de gènere i a la promoció d'accions de sensibilització d'aquesta igualtat, com a document en el qual es recullen els objectius, les actuacions concretes i les eines que fomentaran l'efectiva igualtat de dones i homes en el context de l'ordre.  
f) L'associació o entitat beneficiària no repercutirà als titulars de les explotacions ramaderes les despeses ocasionades pels serveis objecte de subvenció.  
g) Si és el cas, que compleix o no, amb anterioritat a la publicació de la norma per la qual es regulen les ajudes o subvencions, amb l'ocupació d'un percentatge més elevat de treballadors amb discapacitat en relació amb les seues respectives plantilles, o bé que es comprometen a contractar un percentatge més gran de treballadors amb discapacitat durant l'àmbit temporal de l'ajuda o subvenció, d'acord amb l'article 6 del Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
Article 7. Tramitació i resolució de les ajudes  
1. La instrucció del procediment de concessió de subvencions correspon al servei amb competències en matèria de sanitat animal, que realitzarà d'ofici totes les actuacions que estime necessàries per a la determinació, coneixement i comprovació de les dades en virtut de les quals haja de formular-se la proposta de resolució, i remetrà a l'òrgan col·legiat un informe de les sol·licituds en què conste que de la informació que hi ha en el seu poder es desprén que les persones beneficiàries compleixen tots els requisits per a accedir a l'ajuda.  
2. L'òrgan col·legiat emetrà un informe en el qual es concrete el resultat de l'avaluació efectuada, i sobre la base d'aquest, es formularà la proposta de resolució de concessió de les ajudes que, a través de l'òrgan instructor, s'elevarà a la persona titular de la direcció general competent en matèria de ramaderia. Aquest òrgan col·legiat estarà integrat per tres persones nomenades per la persona titular de la direcció general competent en matèria de ramaderia: la persona que exerceix la direcció del servei, que actuarà en qualitat de president o presidenta, i dos caps de secció, que actuaran en qualitat de vicepresident o vicepresidenta i secretari o secretària. En cas de vacant, absència, malaltia o una altra causa legal el president o presidenta serà substituït pel vicepresident o vicepresidenta. Totes les persones integrants de l'òrgan col·legiat, així com les suplents en cas de vacant, absència, malaltia o una altra causa legal, seran designades per la persona titular de la direcció general competent en matèria de ramaderia, i tindran una composició equilibrada de dones i homes en aplicació del III Pla d'igualtat de dones i homes de l'Administració de la Generalitat, de 5 d'agost de 2022.  
  
3. L'òrgan instructor comprovarà que el cost de les mesures sol·licitades no haja de ser sufragat per la persona beneficiària segons la normativa de la Unió, llevat que el cost siga totalment compensat per exaccions obligatòries pagables per les persones beneficiàries.  
4. A la vista de la documentació aportada, de l'informe i de la proposta de resolució de l'òrgan col·legiat, l'òrgan competent resoldrà la concessió d'aquestes ajudes d'acord amb els criteris de preferència prevists en l'article 5 i la disponibilitat pressupostària. La resolució inclourà la concessió o denegació expressa de la subvenció, de la qual estaran exclosos tots els impostos, i es motivarà degudament el seu sentit, excepte quan no siga recuperable conformement a la legislació nacional en matèria d'IVA.  
5. La resolució motivada de concessió o denegació de la subvenció detallant la llista de les persones beneficiàries, denominacions de les operacions subvencionades i els imports de les ajudes públiques assignades a tals operacions es publicarà en el Diari Oficial de la Generalitat Valenciana. La publicació de la resolució de concessió en el Diari Oficial de la Generalitat Valenciana substitueix a les notificacions individuals, tenint els mateixos efectes, conforme al que s'estableix en l'article 45 de la Llei 39/2015, d'1 d'octubre, del procediment administratiu comú de les administracions públiques.  
6. El termini màxim per a resoldre i publicar la resolució del procediment no podrà excedir de sis mesos comptats a partir de la data de publicació de la convocatòria anual. Transcorregut aquest termini sense que s'haja produït la publicació en el Diari Oficial de la Generalitat Valenciana, els interessats podran entendre desestimada la seua sol·licitud per silenci administratiu, de conformitat amb el que es disposa en l'article 25.1 a) de la Llei 39/2015, d'1 d'octubre, del procediment administratiu comú de les administracions públiques  
7. La resolució posa fi a la via administrativa i contra aquesta es podrà interposar recurs de reposició davant de la persona titular de la conselleria competent en matèria de sanitat animal en el termini d'un mes comptat des de l'endemà de notificar-se.  
  
Article 8. Realització de la inversió, procediment de control i pagament de les ajudes  
1. El desenvolupament del pla de serveis i actuacions previstes que prestarà l'associació o agrupació de productors beneficiària de l'ajuda en espècie a les explotacions avícoles, l'haurà de justificar davant de l'Administració fins a la data fixada en la convocatòria d'ajuda de l'exercici pressupostari per al qual s'haja concedit la subvenció, que en cap cas serà posterior al 15 d'octubre de l'esmentat exercici, mitjançant la comunicació final dels serveis i actuacions realitzats objecte de l'ajuda i el seu cost, amb el desglossament de les despeses generades, adjuntant les factures de tercers, així com els seus justificants bancaris. Una vegada efectuada la justificació, es procedirà al pagament de la subvenció al prestador de les mesures.  
  
La falta de justificació o la insuficiència d'aquesta o la presentació de la justificació fora del termini establit en aquest apartat i, en general, qualsevol incompliment de les obligacions de la persona beneficiària previstes en aquestes bases o les establides amb caràcter general en l'article 14 de la Llei 38/2003, de 17 de novembre, general de subvencions, determinarà el desistiment sense efecte i la revocació total o parcial de la resolució de concessió, i l'obligació de reintegrament de les quantitats indegudament percebudes, conforme al que s'estableix en el títol II de la Llei 38/2003, de 17 de novembre, general de subvencions, sense perjudici de les responsabilitats o sancions que siguen procedents, derivades de la infracció o infraccions en què puga haver-se incorregut a conseqüència d'aquest incompliment.  
2. El pagament de l'ajuda sol·licitada de les despeses subvencionables de l'article 3 estarà supeditat al compliment del que es disposa en matèria de mesures contra la salmonel·la en els programes nacionals del ministeri d'agricultura, pesca i alimentació i autonòmics respectius, el pla anual zoosanitari en vigor, així com al compliment de la normativa en matèria de benestar i sanitat animal, en les explotacions ramaderes incloses en la concessió. L'incompliment d'aquest punt suposarà, prèvia audiència a l'associació o agrupació beneficiària, una disminució de l'import de la subvenció concedida en el mateix percentatge que el grau d'incompliment del programa.  
3. La justificació de l'ajuda es realitzarà a través del model normalitzat que es publicarà en la seu electrònica de la Generalitat, degudament emplenat, amb anterioritat a la data indicada en l'apartat u d'aquest article, i anirà acompanyada de la documentació següent:  
  
a) Declaració responsable que la persona beneficiària es troba al corrent de les obligacions per reintegrament de subvencions que, si és el cas, se li hagen exigit de conformitat amb el que determina l'article 34.5 de la Llei 38/2003, de 17 de novembre, general de subvencions.  
  
b) El compte justificatiu de la despesa realitzada, que haurà d'incloure la declaració de les activitats realitzades que han sigut finançades amb la subvenció i el seu cost, amb el desglossament de cadascuna de les despeses en què s'ha incorregut. Les despeses s'acreditaran mitjançant factures de tercers i els seus corresponents justificants de pagament, consistents en justificants bancaris.  
c) En el cas de les despeses subvencionables del grup A, haurà d'aportar-se documentació acreditativa que estarà constituïda, almenys, pels següents documents:  
1) Memòria en la qual es detallen les activitats realitzades en cada explotació.  
2) En el cas de sacrifici d'aus:  
- Un certificat del veterinari o veterinària oficial de l'escorxador, on constaran el nombre d'animals sacrificats, la data de sacrifici i l'explotació d'origen dels animals.  
- Informe favorable dels serveis veterinaris oficials de la conselleria competent en matèria de ramaderia en relació amb el compliment de les actuacions específiques que s'han de dur a terme en la nau d'aus sacrificades, en el concret les assenyalades en l'apartat 8é del programa nacional de control corresponent.  
- En el cas que s'opte pel sacrifici en la mateixa explotació, un certificat dels serveis veterinaris oficials de la conselleria competent en matèria de ramaderia en el qual es faça constar almenys: nombre d'animals sacrificats, la data de sacrifici i l'explotació i nau d'origen dels animals.  
3) En el cas de neteja, desinfecció, desinsectació i desratització de les instal·lacions i utillatge, mitjançant la utilització de productes autoritzats, la factura d'adquisició.  
4) En el cas de servei realitzat per tercers a causa de positivitat a serotip objecte d'actuació, la factura del servei i el butlletí de resultats de l'analítica de verificació de neteja i desinfecció que demostre l'absència de salmonel·la.  
d) En el cas de les despeses subvencionables del grup B, haurà d'aportar-se documentació acreditativa que estarà constituïda, almenys, pels següents documents:  
1) Memòria en què es detallen les activitats realitzades en cada explotació.  
2) En el cas d'adquisició de futures ponedores/reproductores vacunades, les factures per la despesa de la seua vacunació hauran de permetre la traçabilitat de l'aplicació d'aquesta per la qual cosa per a cadascun dels lots d'animals adquirits haurà d'aportar:  
- La factura de les despeses de vacunació en la qual s'indique nombre d'animals vacunats, dosis aplicades, explotació on s'apliquen i explotació de destinació dels animals.  
- En cas de presentar únicament factura de compra de vacuna, la informació sol·licitada en el punt anterior haurà de ser inclosa en la factura d'adquisició dels animals, en el document de lliurament d'aquests, o en una declaració responsable del veterinari o veterinària habilitats de l'explotació on s'han administrat aquestes vacunes, en què s'haurà d'indicar a més el número de factura d'adquisició de la vacuna aplicada.  
- Fotocòpia del certificat sanitari que empara el trasllat d'aquests animals d'acord amb l'article 7 del Reial decret 328/2003, de 14 de març, pel qual s'estableix i regula el pla sanitari avícola.  
3) En el cas de futures reproductores o ponedores procedents d'altres comunitats autònomes, haurà d'aportar-se a més un certificat expedit per l'autoritat competent de la comunitat autònoma d'origen d'aquestes, en el qual es faça constar de manera expressa que aquesta administració no auxilia, directament ni indirectament, la vacuna d'aquests animals.  
4) En el cas de compra i administració de vacunes destinades a la vacunació de les futures ponedores o reproductores en explotacions de cria de la Comunitat Valenciana, quan el titular de l'explotació de cria i el de producció d'ous o el de reproductores coincidisca, solament la factura d'adquisició.  
5) En el cas de compra i administració de vacuna destinada a la vacunació de ponedores o reproductores en explotacions de posta de la Comunitat Valenciana, solament la factura d'adquisició.  
4. A la vista dels documents aportats, el servei competent en matèria de sanitat animal de la conselleria competent en matèria de ramaderia, realitzarà els controls necessaris per a verificar la realització de les actuacions subvencionades i, en concret, verificar que la informació epidemiològica de les explotacions beneficiàries s'ha comunicat a la conselleria competent en matèria de sanitat animal en els termes, formats i terminis establits en el Pla anual zoosanitari.  
  
5. La persona titular de la direcció general competent en matèria de ramaderia i a proposta de la persona que exercisca la direcció del servei amb competències en matèria de sanitat animal, autoritzarà el pagament de les ajudes, amb el límit màxim de la subvenció aprovada, d'acord amb les factures i els seus justificants bancaris aportats.  
  
Article 9. Compatibilitat i quantia de les ajudes  
1. L'import de l'ajuda podrà arribar com a màxim al 80 % de les despeses subvencionables aprovades, que quedaran reflectides en l'informe emés per l'òrgan instructor assenyalat en l'article 7.1, sense que es puga superar la quantia màxima d'1 euro per gallina ponedora o reproductora i 0,10 euros per pollastre o titot d'engreix objecte de les actuacions, d'acord amb el cens que figure en el Registre d'explotacions ramaderes de la Comunitat Valenciana (REGA) en la data de finalització del termini de presentació de la sol·licitud. El percentatge de participació en el pressupost i del transvasament entre totes dues per a cada línia A o B es concretarà en la convocatòria anual d'ajudes.  
2. L'ajuda podrà concedir-se simultàniament en el marc de diversos règims o acumular-se amb ajudes ad hoc, sempre que l'import total de l'ajuda estatal per a una activitat o projecte no supere els límits màxims d'ajuda establits en el Reglament (UE) 2022/2472 de la Comissió, de 14 de desembre de 2022.  
3. Les ajudes amb costos subvencionables identificables podran acumular-se amb qualsevol altra ajuda estatal, sempre que aquestes ajudes es referisquen a costos subvencionables identificables diferents. Les ajudes amb costos subvencionables identificables podran acumular-se amb qualsevol altra ajuda estatal, en relació amb els mateixos costos subvencionables, que se superposen totalment o parcialment, únicament si aquesta acumulació no dona com a resultat que se supere la intensitat d'ajuda o l'import d'ajuda més alts aplicables a aquest tipus d'ajuda conforme al Reglament (UE) 2022/2472 de la Comissió, de 14 de desembre de 2022.  
4. L'ajuda autoritzada en virtut del Reglament (UE) 2022/2472 de la Comissió, de 14 de desembre de 2022, no ha d'acumular-se amb cap ajuda de minimis respecte als mateixos costos subvencionables si aquesta acumulació dona com a resultat una intensitat d'ajuda o un import d'ajuda superiors als fixats en aquest reglament.  
5. Les inversions d'aquestes ajudes per a la reparació de danys materials no han d'acumular-se a les ajudes destinades a la restauració del potencial agrícola danyat per desastres naturals, successos excepcionals, malalties animals i plagues vegetals, animals protegits i la prevenció i mitigació de riscos dels danys causats per aquests esdeveniments i factors.  
6. S'haurà de comunicar a l'òrgan que concedeix l'ajuda, l'obtenció d'altres subvencions, ajudes, ingressos o recursos procedents d'altres administracions o ens públics o privats i concedits per a la mateixa finalitat indicada en aquesta ordre. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
7. No es podran acumular a l'import concedit a través d'aquestes ajudes els pagaments previstos en l'article 145.2 i l'article 146 del Reglament (UE) núm. 2021/2115 corresponents als mateixos costos subvencionables si aquesta acumulació dona lloc a una intensitat o un import de l'ajuda superiors als establits en el Reglament (UE) 2022/2472 de la Comissió, de 14 de desembre de 2022. El centre gestor haurà de realitzar les comprovacions oportunes abans de la concessió de l'ajuda.  
  
Article 10. Reintegrament de quantitats indegudament percebudes  
1. Segons estableix l'article 37.1 de la Llei 38/2003, general de subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí previstos.  
2. El procediment de reintegrament de les quantitats percebudes es regirà pel que s'estableix en el títol II de la Llei 38/2003, de 17 de novembre, general de subvencions, i en les disposicions generals sobre procediments administratius contingudes en la Llei 39/2015, d'1 d'octubre, del procediment administratiu comú de les administracions públiques.  
  
Article 11. Revisió  
Tota alteració de les condicions tingudes en compte per a la concessió de l'ajuda o subvenció, com els requisits de les persones beneficiàries, les condicions, l'elegibilitat i les característiques de les inversions i els criteris de preferència, podrà donar lloc a la modificació de la resolució de concessió.  
  
Article 12. Procediment de control  
D'acord amb el que s'estableix en l'article 165.2.j de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la direcció general competent en matèria de ramaderia aprovarà un pla de controls, amb caràcter previ a la seua execució, en el qual s'especificaran els tipus de controls a efectuar, els criteris de selecció de la mostra i el percentatge mínim d'ajuda a controlar respecte a l'import global.  
  
Aquests controls, que es realitzaran durant la tramitació de l'ajuda (siguen controls administratius o sobre el terreny) o a posteriori, permetran verificar que les persones beneficiàries compleixen els requisits exigits per a percebre les ajudes contemplades en l'ordre, i especialment aquells aspectes recollits en el Reglament (UE) 2022/2472 de la Comissió, de 14 de desembre de 2022.  
  
Article 13. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern, de l'article 4 de la Llei 1/2022, de 2 d'abril, de transparència, bon govern i participació ciutadana de la Comunitat Valenciana, i de l'article 18 de la Llei general de subvencions, les entitats beneficiàries d'una subvenció ha de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 1/ 2022 quan:  
  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, han de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència entitats privades, de GVA Oberta, a la qual es pot accedir en gvaoberta.gva.es/va/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze l'activitat subvencionada.  
3. Les entitats beneficiàries estan obligades subministrar a l'entitat concedent, previ requeriment, tota la informació que siga necessària perquè aquesta complisca les obligacions previstes en la Llei 1/2022, de 13 d'abril, en el termini de quinze dies hàbils des del requeriment. Una vegada transcorregut el termini conferit en el requeriment sense que aquest haja sigut atés, l'òrgan que ha fet el requeriment podrà acordar, amb l'advertiment i l'audiència previs a l'entitat sol·licitant, la imposició de multes coercitives en els termes establits en l'article 5 de la Llei 1/2022, de 13 d'abril.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
  
Article 14. Protecció de dades de caràcter personal  
1. La gestió de les ajudes previstes en aquestes bases comporta el tractament de dades de caràcter personal, i s'hauran de complir les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que ha de facilitar-se a les persones interessades amb relació a les seues dades de caràcter personal, de conformitat amb el que s'estableix en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
3. En el disseny dels formularis de sol·licitud i aportació documental i en les publicacions i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals són tractades.  
4. En tota la gestió de les ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades i a fi d'aconseguir la integritat i confidencialitat de les dades.  
  
  
DISPOSICIONS ADDICIONALS  
  
Primera. No-incidència pressupostària  
L'aprovació d'aquesta ordre no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
  
  
Segona. Delegació  
Es delega en la persona titular de la direcció general competent en matèria de ramaderia la competència per a dictar la resolució de convocatòria, les resolucions de concessió, denegació, reintegrament i revisió de les ajudes indicades en aquesta ordre.  
  
  
DISPOSICIÓ DEROGATÒRIA  
  
Única. Derogació de normativa anterior  
Queda derogada l'Ordre 8/2020, de 8 d'abril, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen ajudes compensatòries pels costos de prevenció i erradicació de salmonel·losi en avicultura (DOGV 8789, 15.04.2020).  
Així mateix, queden derogades totes les disposicions d'igual o inferior rang que s'oposen al que disposa aquesta ordre.  
  
  
DISPOSICIONS FINALS  
  
Primera. Disposicions d'aplicació i desplegament  
Es faculta la persona titular de la direcció general competent en matèria de ramaderia per a dictar els actes, resolucions i instruccions que siguen necessaris per a l'aplicació d'aquesta ordre.  
  
Segona. Vigència de l'ordre  
En compliment del Reglament (UE) 2022/2472 de la Comissió, de 14 de desembre de 2022, sobre l'entrada en vigor i l'aplicabilitat del règim d'ajudes a què s'acull aquesta ordre, aquesta ordre d'ajudes s'aplicarà a partir de l'1 de gener de 2023 i estarà vigent mentre es mantinga el que s'assenyala en el Reglament (UE) 2022/2472 de la Comissió, de 14 de desembre de 2022.  
  
Tercera. Manuals de procediment  
La gestió administrativa de les ajudes regulades en aquesta convocatòria serà duta a terme pels diferents òrgans administratius implicats i d'acord amb el que estableix la direcció general competent en matèria de ramaderia en els manuals de procediment.  
  
Quarta. Eficàcia  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 23 de juny de 2023  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
ISAURA NAVARRO CASILLAS